पाएं अपने शहर की ताज़ा ख़बरें और फ्री ई-पेपरडाउनलोड करें
सदर अस्पताल में गड़बड़झाला समाप्त होने का नाम नहीं ले रहा है। हाल ही में घोटाले के आरोप में डीपीएम के नौकरी से बर्खास्तगी के बाद अब जिला लेखा प्रबंधक सुजीत कुमार चौधरी विवादों के घेरे में आ गए हैं। उनपर भी कई गंभीर आरोप लगे हैं। इसकी शिकायत लोकायुक्त को मिलने के बाद अब लोकायुक्त ने जिले के उपायुक्त से लेखा प्रबंधक पर लगे आरोपों से संबंधित प्रतिवेदन की मांग की है। लेखा प्रबंधक चौधरी पर पद का दुरूपयोग करने बिल भुगतान के एवज में कमीशन लेने के अलावा आय से अधिक संपत्ति अर्जित करने का आरोप है।
दैनिक भास्कर हमेशा से गड़बड़ियों के खिलाफ आवाज उठाता आया है। विगत 10 दिसम्बर 2020 के अंक में इसी लेखा पदाधिकारी के विरूद्व गैरहाजिर रहते हुए उपस्थिति दिखाने को लेकर खबर प्रकाशित की थी। इस संबंध में लोकायुक्त के संयुक्त सचिव इश्तियाक अहमद ने जिले के उपायुक्त को पत्र लिखकर मामले से अवगत कराया है तथा तीन सप्ताह के अंदर आरोपों के विरूद्व प्रतिवेदन देने की बात कही है। लोकायुक्त ने अपने पत्रांक 01/लोक स्वास्थ्य 04/2021/1715, दिनांक 09.04.2021 के मााध्यम से उपायुक्त को लिखे पत्र में कहा है कि लेखा प्रबंधक सुजीत कुमार चौधरी पद का दुरूपयोग कर विपत्र भुगतान लंबित रखकर 25 प्रतिशत रिश्वत की मांग करने, अनुपस्थित अवधि का वेतन निकासी करने समेत विभिन्न अनियमितता एवं भ्रष्टाचार के संदर्भ में स्वास्थ्य विभाग के अभियान निदेशक समेत जिले के उपायुक्त से शिकायत की जा चुकी है, लेकिन अब तक कोई कार्रवाई नहीं हुई हैं। लेखा प्रबंधक पर आय से अधिक संपत्ति अर्जित करने की भी शिकायत है। इन शिकायतों को देखते हुए जिला से प्रारंभिक जांच प्रतिवेदन प्राप्त करने का निर्णय लिया गया है। इस कारण अगले तीन सप्ताह के अंदर निश्चित रूप से प्रतिवेदन समर्पित की जाए। लोकायुक्त द्वारा उपायुक्त को भेजे गये पत्र के साथ लेखा प्रबंधक के विरूद्व प्राप्त 37 पन्नों का शिकायत पत्र भी संलग्न किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn